মুখ্যমন্ত্রী হওয়ার পর থেকেই একের পর এক কড়া নির্দেশ দিয়ে চলেছেন যোগী আদিত্যনাথ। এ বারে উত্তর প্রদেশের রাস্তার দিকে নজর দিতে চান নতুন মুখ্যমন্ত্রী। আর তাঁর স্পষ্ট নির্দেশ, উত্তর প্রদেশের কোনও রাস্তায় যেন একটিও গর্ত না থাকে। 
পূর্ত দফতরের কাজকর্ম পর্যালোচনা করার জন্য একটি বৈঠকে বসেছিলেন যোগী আদিত্যনাথ। আর সেখানেই তিনি নির্দেশ দিয়েছেন, অবিলম্বে রাজ্যের সব পথের হাল ফেরাতে হবে। কোথাও যেন একটিও গর্ত বা ভাঙাচোরা রাস্তা না থাকে। শুধু তা-ই নয়, নির্দিষ্ট সময়ের মধ্যে যাতে প্রকল্পের কাজ শেষ হয়, সেই বিষয়টিকেই তাঁর সরকার সব থেকে বেশি গুরুত্ব দেবে। 
আরও একটি নির্দেশ দিয়েছেন উত্তর প্রদেশের নতুন মুখ্যমন্ত্রী। তিনি পরিষ্কার জানিয়ে দিয়েছেন, অপরাধের রেকর্ড থাকা বা কাজে গাফিলতির অভিযোগ রয়েছে, এ রকম কোনও ঠিকাদারকে সরকারি কাজের বরাত দেওয়া যাবে না। মুখ্যমন্ত্রী জানিয়েছেন, গ্রামগুলিকে উন্নত সড়কের মাধ্যমে যুক্ত করার উপরে জোর দিতে চায় সরকার।